Ritratt minn Amy Hirschi .td_uid_2_604b5761377a0_rand.td-a-rec-img{text-align:left}.td_uid_2_604b5761377a0_rand.td-a-rec-img img{margin:0 auto 0 0} Dan l-aħħar kien hemm waħda minn dawn it-TED talks iddur fuq xi siti soċjali li kienet interessanti ħafna. Wara li rajtha, ħassejt li fiha xi punti importanti u xtaqt naqsamhom mal-qarrejja ta' Newsbook. Partikularment għax għadu kemm għadda Jum il-Mara u din it-taħdita ġegħlitni nieqaf u naħseb. Il-kelliem huwa Tomas Chamorro-Premuzic li huwa Organisational Psychologist u, kif jgħid hu, juża kemm ix-xjenza kif ukoll it-teknoloġija biex jifhem kif iġib ruħu l-bniedem fuq il-post tax-xogħol u juża dawn l-istess għodod sabiex ikun jista' jbassar x'wieħed jistenna. Beda billi staqsa lill-udjenza jekk qattx ħadmu ma' kapijiet/mexxejja li, fil-fatt ma kinux tajbin daqs kemm jippretendu li huma. Sfortunatament, qal Chamorro-Premuzic, hawn ħafna aktar irġiel f'din il-kategorija ta' kapijiet milli nisa: għalkemm issib minn kollox u mhux sew li niġġeneralizzaw. Dan minħabba li dawn l-individwi mhumiex konxji tal-limitazzjonijiet tagħhom stess. Mhux biss, imma kapaċi anke jiddilludu lilhom infushom u jemmnu li huma kapaċi! Biss mir-riċerka tiegħu, il-kelliem qal li meta ma jkollokx mexxej tajjeb, dan jirriżulta f'impjegati li ma jħossuhomx daqshekk parti mill-post tax-xogħol u allura mhux daqshekk jimpurtahom; livell baxx ta' fiduċja fit-tmexxija u produttività fqira. Imbagħad iwasslu għal-livelli għolja ta' burnout u anke ta' stress. Sadanittant, dawn it-tip ta' individwi jirnexxilhom jitilgħu l-iskaluni tas-sellum u jsiru kapijiet u jaslu f'pożizzjoni li jmexxu lill-oħrajn. Il-kelliem qal li r-riċerka tiegħu wriet li dan jiġri minħabba li: · M'aħniex kapaċi nagħżlu bejn il-kompetenzi li għandu l-individwu u l-kunfidenza li jipproġetta : kif it-talenti li wieħed jistħajjel li għandu huma ħafna akbar mit-talenti reali. Spjega li ftit li xejn joqorbu lejn xulxin dawn l-'attribwiti'. Il-kunfidenza tagħmina b'tali mod li ma nirrealizzawx li qed inkunu mqarqa. · Il-maġġoranza tan-nies jogħġobhom dak il-leader kariżmatiku, ħelu u gustuż. Ma jagħmlux differenza bejn leader effettiv u kummidjant! L-aħjar kapijiet huma aktar umli milli kariżmatiċi. · U għaliex il-bniedem isibha diffiċli jirreżisti l-ġibda kważi awtomatika lejn persuni narċisisti mimlijin b'ħolm grandjuż u kbir u li jaħsbu li huma biss kapaċi jkunu s-salvazzjoni tad-dinja – forsi ħolm li għandna aħna wkoll imma li nżommuh taħt kontroll għax nagħrfu ftit aktar il-limitazzjonijiet tagħna u b'hekk inżommu saqajna mal-art. L-aħjar leaders jew mexxejja huma dawk li jimpurtahom minn ħaddieħor, jinkwetaw fuq ir-reputazzjoni tagħhom tant li dejjem attenti li ma jagħmlu xejn li mhux suppost u ma jidħlux fi skandli. Jifhmu li mhux huma biss jeżistu. Ikunu integri b'tali mod li dejjem iżommu l-prinċipji, ikunu fejn ikunu. U forsi qed tistaqsu: x'għandu x'jaqsam dan ma' Jum il-Mara? Ir-riċerka wriet li l-ħafna nisa kapijiet u mexxejja għandhom il-kwalitajiet u l-abiltajiet meħtieġa biex ikunu kapijiet tajbin li jmexxu l-kumpanija jew lill-pajjiż 'il quddiem jekk ikunu fil-politika. Il-kwalitajiet li qed jirreferi għalihom il-kelliem jinkludu l-kompetenzi reali, umiltà u integrità. L-isfortuna hi li meta jkollna quddiemna mara b'dawn il-kwalitajiet jew raġel mimli bih innifsu li jaħseb li hu aħjar minn kulħadd, aktarx inxaqilbu lejn dak ir-raġel li b'xi mod joqrob lejn il-fantażiji tagħna li aħna nżommu taħt kontroll. Meta nqabblu bejn in-nisa u l-irġiel, insibu li n-nisa jġibu aktar punti għoljin meta nfittxu għall-kompetenzi reali, għall-umiltà u għall-integrità. Forsi s-soċjetà timbotta għal dan ukoll! Jekk inwasslu l-messaġġ u nedukaw li meta wieħed jiġi biex jagħżel jew jagħti opportunità ta' tmexxija ma jridx joqgħod fuq l-istint jew intuwizzjoni u jemmen l-eseġerazzjonijiet li jingħadu imma jfittex dak li hu veru ta' valur għal tmexxija tajba, naslu li nagħmlu għażliet aħjar. Il-problema tista' tkun f'min jagħżel għax mhux kapaċi jagħżel b'din il-profondità. Jekk nagħrfu nagħżlu billi nħarsu aktar fil-fond milli dak li jidher fil-wiċċ jew dak li jġegħelni nitbissem jew dak li se nigwadanja jien, in-numru ta' nisa f'postijiet ta' tmexxija jiżdied b'mod awtomatiku u b'riżultati pożittivi u dawk l-individwi li kapaċi jagħtu impressjoni tajba u 'jidħqu' b'min jafdahom, jitpoġġew fejn hu posthom tassew. U dan jgħodd għal kull min m'għandux il-kompetenzi neċessarji imma jipproġetta stampa sabiħa imma qarrieqa. .td_uid_3_604b576137ade_rand.td-a-rec-img{text-align:left}.td_uid_3_604b576137ade_rand.td-a-rec-img img{margin:0 auto 0 0}